
ועדת הכספים 
 24/07/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 1171 >
 מישיבת ועדת הכספים 
 יום שלישי, ה' באב התשע"ב (24 ביולי 2012), שעה 14:00
<סדר היום:>
<שינויים בתקציב לשנת 2012>
נכחו:

<חברי הוועדה:> 
משה גפני – היו"ר

אורי אריאל
ציון פיניאן
<מוזמנים:> 
	דרורה שטייניץ
	–
	משרד ראש הממשלה

	אורי גבע
	–
	אגף התקציבים, משרד האוצר

	אמיר רשף
	–
	אגף התקציבים, משרד האוצר

	מורן מזור
	–
	אגף התקציבים, משרד האוצר

	צחי דוד
	–
	אגף התקציבים, משרד האוצר

	אורטל גבריאלי
	–
	הדיור הממשלתי, משרד האוצר

	דורון סמש
	–
	אגף התקציבים, משרד האוצר

	מעין נשר
	–
	אגף התקציבים, משרד האוצר

	אורי שמרת
	–
	אגף התקציבים, משרד האוצר

	אמיר אדרי
	–
	אגף התקציבים, משרד האוצר


ייעוץ משפטי:
שגית אפיק
<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<שינויים בתקציב לשנת 2012>
<היו"ר משה גפני:>
אני פותח את ישיבת ועדת הכספים. על סדר היום שינויים בתקציב לשנת 2012.
<שגית אפיק:>
לשים את הרביזיה על סדר היום?

<היו"ר משה גפני:>
כן. תשימי את הרביזיה על סדר היום.

פניות מספר 444 עד 446 – משרד ראש הממשלה
הסכם קואליציוני עם סיעת הבית היהודי.

<אמיר אדרי:>
הפנייה נועדה לתקצוב ההסכם הקואליציוני עם סיעת הבית היהודי בסך 3.9 מיליון שקלים במשרד לשירותי הדת ו-2.7 מיליון שקלים במשרד הנגב והגליל. 
הצבעה
בעד אישור פניות 444 עד 446 – פה אחד

הפניות אושרו

<היו"ר משה גפני:>
פניות מספר 448 עד 453 – משרד החינוך
<אורי שמרת:>
הפנייה התקציבית נועדה לקצוב סך של 160 אלף ו-837 אלפי שקלים במשרד החינוך, בעיקר עבור הנושאים הבאים: סך של 99 אלף ו-398 אלפי שקלים עבור מלגות והבטחת הכנסה לתלמידי ישיבה, סך של 24 מיליוני שקלים שעיקרם עבור מענק חינוך לירושלים, תגבור לימודי יהדות ופעילויות לזהות יהודית בבתי ספר חילוניים בהתאם להסכם הקואליציוני עם סיעת הבית היהודי וסך של 17 מיליון שקלים למשרד ראש הממשלה עבור תוכנית לפיתוח המגזר הבדואי בהתאם להחלטת ממשלה מספר 2861.
<היו"ר משה גפני:>
מה זה למגזר הבדואי?

<אורי שמרת:>
יש החלטת ממשלה.

<היו"ר משה גפני:>
בסדר. אנחנו מצביעים.

הצבעה
בעד אישור פניות 448 עד 453 – פה אחד

הפניות אושרו

<היו"ר משה גפני:>
פניות מספר 454 עד 457 – החטיבה להתיישבות
דוד רותם ביקש.

<צחי דוד:>
הפנייה נועדה לתקצוב שני מיליון שקלים לכפרי סטודנטים בהתאם להחלטת ממשלה 1200 וכן 13 מיליוני שקלים לפיתוח תשתיות בישובים השונים.
<היו"ר משה גפני:>
זה בהתאם להסכם קואליציוני עם מישהו?

<צחי דוד:>
לא.

<היו"ר משה גפני:>
למה דודו רותם שאל אותי אם יש פנייה כזאת?

<צחי דוד:>
לא יודע.

<היו"ר משה גפני:>
הוא קשור לעניין הזה של החטיבה להתיישבות?

<צחי דוד:>
לא.

<היו"ר משה גפני:>
אנחנו מצביעים.
הצבעה
בעד אישור פניות 454 עד 457 – פה אחד

הפניות אושרו
<היו"ר משה גפני:>
פניות מספר 458 עד 460 -

<מעין נשר:>
הפנייה נועדה להעביר סך של 2 מיליון ו-533 אלפי שקלים לתקציב משרד החקלאות מתקציב המשרד לפיתוח הנגב והגליל, מיליון ו-700 אלף שקלים לצורך קיום החלטת ממשלה 2989 מיום 15 במרץ 2011 שעניינה תמיכה בפעילות מתנדבים הפועלים בישובים כפריים, מתוכם 833 אלף שקלים לצורך קיום החלטת ממשלה 3964 על הקמת חווה חקלאית מדברית בוואדי עתיר. בנוסף הפנייה נועדה להוסיף שני תקנים למצבת כוח אדם של משרד החקלאות לצורך הקמת אגפי חירום למשרדי הממשלה בהתאם לתוכנית שגובשה במועצה לביטחון לאומי. בנוסף הפנייה נועדה לבצע שינויים פנימיים בתקציב משרד החקלאות, ביניהם שישה מיליון שקלים לפיצויים בגין השמדות בהתאם לפקודת מחלות בעלי חיים,  עשרה מיליון שקלים למימון פרמיות ביטוח נזקי טבע לחקלאים בהתאם לתחזיות, והעברת פרויקט שיקום תשתיות בישוב הכפרי לביצוע בחטיבה להתיישבות.
<היו"ר משה גפני:>
אנחנו מצביעים.

הצבעה
בעד אישור פניות 458 עד 460 – פה אחד

הפניות אושרו
<היו"ר משה גפני:>
פנייה מספר 223 – משרד השיכון
<אמיר רשף:>
זה מינהל מקרקעי ישראל. הפנייה נועדה לתקצב את חלקו של מינהל מקרקעי ישראל במעבר צה"ל לנגב בגין השנים 2011 ו-2012 בסך של 180 אלפי שקלים.

<היו"ר משה גפני:>
בפירוט מופיע רק 72 מיליון.

<אמיר רשף:>
אלה משני מקורות שונים. 

<היו"ר משה גפני:>
זה לא תואם את מה שכתבתם.

<אורי אריאל:>
נכון.

<היו"ר משה גפני:>
נעבור לפנייה הבאה.

<אורי אריאל:>
קח את החוברת ותראה.

<היו"ר משה גפני:>
פנייה מספר 330 –
<אמיר רשף:>
הפנייה נועדה לבצע שינויים בתקציב הדיור הממשלתי. סך של 2,200 אלפי שקלים בהרשאה להתחייב עבור פעולות מרכזיות, סך של 5,530 אלפי שקלים בהרשאה להתחייב עבור תכנון וביצוע סקרים, וסך של 2,000 אלפי שקלים בהרשאה להתחייב עבור בניית בתי המשפט.

<היו"ר משה גפני:>
אנחנו מצביעים.

הצבעה
בעד אישור פנייה 330 – פה אחד

הפנייה אושרה

<היו"ר משה גפני:>
פניות מספר 366 ו-367 – תקציב הביטחון
יש מישהו שמסביר את הפנייה? אין.

פניות מספר 402 ו-403 –
ענף הרכב, תחרותיות ורגולציה.

פניות מספר 406 ו-407 – משרד ראש הממשלה
<אורי גבע:>
הפנייה נועדה לתגבור משרד ראש הממשלה בסכום של 64 מיליון שקלים בהתאם לכמה החלטות ממשלה. עשרים מיליון שקלים, החלטת הממשלה בנושא חיזוק עיר הבירה, תוכנית מרום. 

<היו"ר משה גפני:>
מה זה תוכנית מרום?

<דרורה שטייניץ:>
תוכנית לחיזוק עיר הבירה כמוקד תיירותי. זאת תוכנית רב שנתית שמתפרסת מ-2011 ועד 2016. היא מתוקצבת ב-290 מיליון שקלים כאשר יש השתתפות של ---

<היו"ר משה גפני:>
מה התוכנית הזאת עושה?

<דרורה שטייניץ:>
התוכנית בעצם מחזקת את ירושלים בהיבטים התיירותיים וגם בהיבט של להפוך אותה למוקד ביו-טכנולוגי. יגיעו לכאן צעירים.

<אורי אריאל:>
תעסוקה?

<דרורה שטייניץ:>
תעסוקה.

<היו"ר משה גפני:>
כמה כסף יש בתוכנית הכוללת כדי שלא יגיעו חרדים לירושלים? לא חשוב. סתם.

<אורי גבע:>
עוד 18 מיליון שקלים בתוכנית דומה לחיזוק העיר ירושלים מ-2005.

<היו"ר משה גפני:>
למה מיועדים ה-18 מיליון?

<אורי גבע:>
התוכניות של ירושלים שמאושרות לרוב, מאושרות לתקופה של חמש-שש שנים. התוכנית עליה דיברנו קודם, תוכנית מרום, היא תוכנית חדשה וכאן אנחנו מדברים על תוכנית שאושרה כבר ב-2005 עם מטרות דומות שנמצאת לקראת סיום. בהתאם לביצוע בפועל, לעתים זה לפי קצב חתימת החוזים, ספקים וכיוצא בזה, אנחנו מתקצבים בהתאם לסיכום בין המשרדים.

עוד עשרה מיליון שקלים לתקציב התפעול של משרד ראש הממשלה בהתאם לביצוע בפועל. עוד 6.5 מיליון שקלים לתוכנית להקמת מרכזי צעירים בתחומי הנגב והגליל לאחר החלטת ממשלה בנושא. שלושה מיליון שקלים להנצחת זיכרו של רחבעם זאבי, לתקציב הנצחה של משרד ראש הממשלה. עוד שלושה מיליון שקלים חד פעמי להעברת לשכת העיתונות הממשלתית לגן הטכנולוגי במלחה אליו הם עוברים ממרכז העיר. 
<היו"ר משה גפני:>
מה עושים עם שלושה מיליון השקלים האלה?
<אורי גבע:>
תקציב העברה.

<היו"ר משה גפני:>
מה זה תקציב העברה? מה עושים עם זה? מביאים משאית?

<אורי גבע:>
החל ממשאיות ועד למערכות מחשוב.

<היו"ר משה גפני:>
זה מבנה חדש?

<דרורה שטייניץ:>
זה מבנה חדש.

<היו"ר משה גפני:>
איפה המבנה הזה?

<דרורה שטייניץ:>
זה מבנה שקיים בירושלים.

<היו"ר משה גפני:>
זה מבנה ממשלתי?

<אורי גבע:>
אני לא יודע אם הוא בשכירות או בבעלות ממשלתית, אבל הרעיון הוא שהכתבים הזרים בישראל יושבים בעיקר בגן הטכנולוגי במלחה ועל מנת לייעל את עבודת לשכת העיתונות הממשלתית, אנחנו מעבירים אותה לשם, לידם. 

עוד 2.5 מיליון שקלים לפי החלטת הממשלה להקטנת השימוש העולמי בנפט. מיליון שקלים להנצחת מורשת גוש קטיף, זה בהתאם לחוק. בנוסף אנחנו מתגברים את הוועדה לבדיקת אירועי המשט, ועדת טירקל, וזה בהתאם לביצוע בפועל. עוד מיליון ו-700 אלף שקלים לתחזוקת רחבת הכותל. עוד מיליון שקלים למורשת גוש קטיף, הסטה פנימית. 800 אלף שקלים להפעלת בית העצמאות בתל אביב, המוזיאון.
<היו"ר משה גפני:>
אין פירוט כזה בתוך ההעברה שאתם מבקשים.

<אורי אריאל:>
אצלנו זה נגמר בסעיף 8 מיליון שקלים להנצחת מורשת גוש קטיף. אחרי כן אמרת עוד דברים שלא מופיעים אצלנו.

<אורי גבע:>
יכול להיות שזה לא מופיע.

<אורי אריאל:>
אבל איפה הכסף?

<אורי גבע:>
ארבעת הנושאים האחרונים, אלה הסטות בתוך התקציב המשרד. אתה לא תראה את זה, אבל אנחנו אומרים את זה.

<היו"ר משה גפני:>
בסדר. אנחנו מצביעים.

הצבעה
בעד אישור פניות 406 ו-407 – פה אחד

הפניות אושרו

<היו"ר משה גפני:>
פנייה מספר 408 -

מה קורה בחדר ישיבות הממשלה?
<דרורה שטייניץ:>
צריך לשדרג את מערכת המחשוב של מזכירות הממשלה והתקציב הזה מיועד לביצוע הפעילות הזאת.

<היו"ר משה גפני:>
מה זה שלושה סטודנטים?

<דרורה שטייניץ:>
זה במשרד ההסברה והתפוצות, מיועד לתגבור הלשכה המשפטית שם ולהסברה בשפה הערבית.

<היו"ר משה גפני:>
אנחנו מצביעים.

הצבעה
בעד אישור פנייה 408 – 1
נגד אישור הפנייה – 1

הפנייה לא אושרה.

<אורי אריאל:>
אני נגד. בימים האלה שכל כך קשה לכולם, לא הבנתי את הדברים האלה.

<היו"ר משה גפני:>
הפנייה לא אושרה. אני מגיש רביזיה. לשים את זה בסדר היום.

<אורי אריאל:>
מחר?

<היו"ר משה גפני:>
היום או מחר. זה על סדר היום. יכול להיות שבסוף אני לא אביא את זה. להוסיף את זה לסדר היום.

פנייה מספר 410 –
קווי שירות ואוטובוסים. 

<מורן מזור:>
הפנייה נועדה לתקצב מכרזים להפעלת קווי שירות ואוטובוסים בהרשאה להתחייב.

<היו"ר משה גפני:>
כמעט 4 מיליארד שקלים.

<מורן מזור:>
נכון. אלה ארבעה מכרזים גדולים שיוצאים עוד השנה ובוחרים זוכה.

<היו"ר משה גפני:>
איזה קווי אוטובוסים?

<מורן מזור:>
מכרז אחד הוא מכרז החשמונאים, מכרז שני הוא חדרה –נתניה, מכרז הנגב, מכרז הגליל. אלה מכרזים גדולים שחלקם הם על בסיס אשכולות קיימים וחלקם על בסיס קווים שיוצאים מ"אגד" ולכן המכרזים כל כך גדולים. 

<היו"ר משה גפני:>
אנחנו מצביעים.
הצבעה
בעד אישור פנייה 410 – פה אחד

הפנייה אושרה

<היו"ר משה גפני:>
פנייה מספר 411 - פיתוח תחבורה ציבורית בגוש דן

<מורן מזור:>
הפנייה התקציבית נועדה לבצע שינויים בתקציב פיתוח תחבורה ציבורית. עיקר השינויים מסתכמים להעברת הרשאה לתקציב פיתוח תחבורה ציבורית בגוש דן, לתקציב פיתוח התחבורה הציבורית בדרום ובצפון, לפרויקטים כגון מסילת BOT באר שבע, רכבל, מרכז בקרה, מסוף מרכזי לב המפרץ, תכנון, הקמת נת"צים בצפון, בעיקר בחיפה.

<היו"ר משה גפני:>
מה זה עיר בת קיימא?

<מורן מזור:>
עיר בת קיימא, זה פרויקט שכבר יצא איזשהו קול קורא. מדובר על פרויקט שנועד לעודד תכנון תחבורה ציבורית בעיריות ועל ידי העיריות. העיריות מתכננות בעצמן את התחבורה הציבורית בתחום השיפוט שלהן, בין אם מדובר בנת"צים, מסלולי תחבורה ציבורית, שינוי מסלולי קווים עירוניים, ביטול חניות ודברים אחרים שנועדו לשפר את התחבוה הציבורית.

<היו"ר משה גפני:>
בסדר. אנחנו מצביעים.

הצבעה
בעד אישור פנייה 411 – פה אחד

הפנייה אושרה
<היו"ר משה גפני:>
פניות מספר 412 ו-413 –
<אמיר אדרי:>
הפנייה התקציבית נועדה לתקצב סך של 2,575 מיליון שקלים במזומן ו-52,250 מיליון שקלים כהרשאה להתחייב עבור הצעת תכנון מתקן לקליטת גז טבעי בצפון, מענק להקמת רשת חלוקת גז טבעי בצפון הארץ ותוספות תקציביות עבור פעולות רשות החשמל.

<היו"ר משה גפני:>
אנחנו מצביעים.
הצבעה
בעד אישור פניות 412 ו-413 – פה אחד

הפניות אושרו

<אורי אריאל:>
איך אתה מאשר את זה? הם לא עושים כלום. אין חשמל. 

<היו"ר משה גפני:>
אם אני לא אאשר, הם יאמרו שזאת הסיבה בגינה אין חשמל.

פניות מספר 414 ו-415 – משרד החינוך
<אורי גבע:>
משרד החינוך מעביר את חלקו, בהתאם לסיכומים, לביצוע שני סקרים מרכזיים בלשכה המרכזית לסטטיסטיקה. הראשון הוא סקר ארוך טווח עליו דיברנו בוועדה לפני חודש, והשני הוא סקר לתעסוקת מבוגרים, סקר בהנחיית ה-OECD.

<היו"ר משה גפני:>
אנחנו מצביעים.

הצבעה
בעד אישור פניות 414 ו-415 – פה אחד

הפניות אושרו
<היו"ר משה גפני:>
פנייה מספר 416 –
<מעין נשר:>
הפנייה נועדה להעביר סך של 18 מיליון שקלים לתקציב משרד החקלאות  לצורך תקצוב הסכם פשרה בקטיף הפרחים שאושר על ידי בית המשפט ונחתם באישור החשב הכללי.

<אורי אריאל:>
מה זה? מה היה הדיון שם? מה קרה?

<מעין נשר:>
התיק הוא מ-1992. היה אסון טבע מאוד גדול בשנים 1991 ו-1992. הממשלה הכריזה על אסון טבע ושילמה פיצויים לחקלאים. חלק גדול מהכספים הגיע באיחור ולכן החקלאים תבעו – זה היה ב-1994 – ריבית והצמדה. המדינה סירבה לשלם ריבית והצמדה ובאפריל 2011, בפסק דין הפירות, קבע בית המשפט  שצריך לתת הצמדה. בפרחים, כשהיה לנו פסק דין מחוזי, הלכנו לפשרה בהתאם למה שהנחה בית המשפט העליון לגבי הפירות ונתנו הצמדה גם בפרחים.

<אורי אריאל:>
התנהלתם 16 שנים.

<מעין נשר:>
אני לא מרוצה מזה.

<היו"ר משה גפני:>
אנחנו מצביעים.
הצבעה
בעד אישור פנייה מספר 416 – פה אחד

הפנייה אושרה
<היו"ר משה גפני:>
פניות מספר 417 עד 419 –
<אמיר אדרי:>
הפנייה נועדה לתקצוב 4.5 מיליון שקלים לתוכנית הבראה במועצה דתית גבעת זאב.

<היו"ר משה גפני:>
אנחנו מצביעים.

הצבעה
בעד אישור פניות 417 עד 419 – פה אחד

הפניות אושרו

<היו"ר משה גפני:>
פנייה מספר 422 –
<אמיר רשף:>
הפנייה נועדה לבצע שינויים בתקציב מינהל התכנון במשרד הפנים. עיקרי השינויים: השתתפות בעלויות שוטפות של משרד הפנים, תקצוב אגף הבנייה ב-300 אלפי שקלים ובאלף אלפי שקלים בהרשאה להתחייב. תקצוב הוועדה לתשתיות לאומיות במאה אלפי שקלים בהוצאה ובאלף אלפי שקלים בהרשאה להתחייב. קבלת השתתפויות ממינהל השלטון המקומי וממשרד התחבורה.

<היו"ר משה גפני:>
אנחנו מצביעים.

הצבעה
בעד אישור פנייה 422 – פה אחד

הפנייה אושרה

<היו"ר משה גפני:>
פניות מספר 426 ו-427 -

<אמיר רשף:>
הפנייה נועדה להעברת סך של אלף אלפי שקלים ממשרד ראש הממשלה למינהל התכנון. זה חלק מהפעילות של הוועדה להיערכות לרעידות אדמה. מינהל התכנון צריך לעשות בקרה על תוכניות לחיזוק מבנים.

<היו"ר משה גפני:>
אנחנו מצביעים.

הצבעה
בעד אישור פניות מספר 426 ו-427 – פה אחד

הפניות אושרו
<אורי אריאל:>
זה אושר אבל שאלה. תקציב כזה הוא גם לטובת אריאל ומעלה אדומים?

<דרורה שטייניץ:>
אנחנו לא לגמרי יודעים להגיד מה פירוט התוכנית אבל אני יכולה לבדוק ולחזור אליך.

<אמיר רשף:>
כל התוכניות שכפופות לחוק התכנון והבנייה ונמצאות במסגרת החוק, צריכות את הבקרה של מינהל התכנון.

<אורי אריאל:>
זה חל ביהודה ושומרון?

<אמיר רשף:>
אני יודע שברוב יהודה ושומרון מה שחל, זה חוק ירדני במסגרת התכנון והבנייה, אבל אני לא יכול להגיד לך אם זה חל.

<אורי אריאל:>
לא, זה לא חל. זאת אפליה של אזרחים ברעידות אדמה.

<היו"ר משה גפני:>
מי אמר שלא חל?

<אורי אריאל:>
אני אומר לך. אני אגיד לך מה למדתי מיוסי שריד שהיה שואל שאלות שיודע עליהן את התשובות. 

<היו"ר משה גפני:>
למה זה לא חל ביהודה ושומרון?

<אורי אריאל:>
למה אתם מפלים אזרחים? 400 אלף אזרחים.

<אמיר רשף:>
אנחנו נבדוק את זה.

<אורי אריאל:>
אם אתם יכולים לבדוק ולהתייחס. תודה.

<היו"ר משה גפני:>
זה לא בסדר. אם זה נכון מה שאומר חבר הכנסת אריאל, זה ממש לא בסדר ודבר חמור.

דרורית, זה לא בסדר. אם זה נכון, אני מבקש את הטיפול בעניין הזה.

מה המצב? איך ההצגה?

<ציון פיניאן:>
11 נגד ו-2 בעד. אף אחד מאלה שמתנגדים לא הופיע שם.

<היו"ר משה גפני:>
הדיון נגמר?

<ציון פיניאן:>
כן. כולם היו במשא ומתן עם אחרים.

<היו"ר משה גפני:>
פניות מספר 428 ו-429 –
<אורי גבע:>
הפנייה נועדה להעברת כספים ממשרד הקליטה למשרד ראש הממשלה. החלטת הממשלה להעצמת תשתיות מורשת, שני מיליון שקלים. עוד חצי מיליון למחשב לכל ילד ועוד 700 אלף שקלים לנושא יהודי אתיופיה, מהם 400 לקיום הטקס לעולים מאתיופיה ועוד 300 בהתאם להחלטת ממשלה בנושא של הנצחת יהודי אתיופיה שמתו בדרכם לישראל.
<אורי אריאל:>
אפשר לקבל מכם פירוט על הפרויקט הזה, מחשב לכל ילד?

<דרורה שטייניץ:>
כן, בהחלט.

<היו"ר משה גפני:>
עם 500 אלף שקלים עושים פרויקט כזה?

<דרורה שטייניץ:>
לא. הפרויקט מתוקצב על ידי משרד ראש הממשלה ב-7 וחצי מיליון שקלים. חצי מיליון מהם זאת השתתפות של משרד הקליטה בפרויקט. מדובר בפרויקט שמטרתו היא לצמצם את הפער הדיגיטאלי בקרב משפחות מעוטות יכולת ואנחנו במסגרת הפרויקט הזה מגיעים ממש להרבה בתי אב.

<אורי אריאל:>
כמה הרבה?

<דרורה שטייניץ:>
אני לא יודעת לתת לך עכשיו מספרים מדויקים.

<אורי אריאל:>
תעבירו לנו. תודה.

<היו"ר משה גפני:>
אנחנו מצביעים.

הצבעה
בעד אישור פניות מספר 428 ו-429 – פה אחד

הפניות אושרו
<היו"ר משה גפני:>
פנייה מספר 430 -

<צחי דוד:>
מדובר בשינויים פנימיים בתקציב המשרד להגנת העורף. הקצאת 900 אלפי שקלים לביצוע פרויקט הגנת מתקני תשתיות חיוניים.

<היו"ר משה גפני:>
אנחנו מצביעים.

הצבעה
בעד אישור פנייה מספר 430 – פה אחד

הפנייה אושרה

<היו"ר משה גפני:>
פנייה מספר 432 –
<דורון סמש:>
הפנייה נועדה לתקצוב עשרה מיליון שקלים לרכישת דירות נ"ר לנכים רתוקים ו-17.8 מיליון שקלים לתשתיות במוסדות ציבור במגזר הכפרי.

<היו"ר משה גפני:>
אנחנו מצביעים.
הצבעה
בעד אישור פנייה מספר 432 – פה אחד

הפנייה אושרה
פניות מספר 433 ו-434 – משרד השיכון
<צחי דוד:>
הפנייה נועדה להעביר 15 מיליון שקלים לתקציב הרגיל של משרד השיכון בהתאם לסיכום התקציבי בין המשרדים.

<היו"ר משה גפני:>
אנחנו מצביעים.

הצבעה
בעד אישור פניות מספר 433 ו-434 – פה אחד

הפניות אושרו

<היו"ר משה גפני:>
פניות מספר 436 ו-437 – משרד התחבורה
<אמיר רשף:>
זה תחבורה ואוצר. הפנייה נועדה להעביר אלפיים אלפי שקלים למשרד האוצר וכמו כן לעשות שינויים פנימיים בתקציב ההוצאה המותנית בהכנסה ובתקציב משרד האוצר בהתאם לפירוט הבא: שני מיליון שקלים עבור ייעוץ בנושאי תחבורה ממשרד התחבורה. כמו כן הפחתה של 35 מיליון בהוצאה מותנית במינהל הרכב בהתאם לתיקון טעות טכנית ולשינוי שיטת התקצוב. תגבור הוצאה מותנית באגף החשב הכללי עבור מבחנים לרואי חשבון, עבור פינוי אתרים זמניים במינהל הדיור ועבור הגדלת ההוצאה המותנית של נציגות ישראל בניו יורק. כמו כן תגבור שני מיליון שקלים עבור ביקורת על העמידה בתנאי העסקת עובדי קבלן.
כמו כן הפנייה מבצעת שינויים פנימיים בהתאם לסדרי העדיפויות הפנימיים של המשרד שעיקרם תגבור אגף הביטחון, תגבור תקציב הנסיעות לחוץ לארץ.

<היו"ר משה גפני:>
לגבי הגריטה, היו אמורים להעביר עשרה מיליון שקלים, לגבי המשך פרויקט הגריטה של המכוניות. מישהו יודע לומר על זה משהו?

<אמיר רשף:>
זה במשרד התחבורה.
<היו"ר משה גפני:>
היה סיכום עם אגף התקציבים.

אנחנו מצביעים.

הצבעה
בעד אישור פניות מספר 436 ו-437 – פה אחד

הפניות אושרו

<היו"ר משה גפני:>
פנייה מספר 440 – משרד הבינוי והשיכון

<צחי דוד:>
הפנייה נועדה לביצוע שינויים בתקציב הפיתוח של משרד הבינוי והשיכון בהתאם לקצב ביצוע התשלומים.

<היו"ר משה גפני:>
אנחנו מצביעים.
הצבעה
בעד אישור פנייה מספר 440 – פה אחד

הפנייה אושרה

<היו"ר משה גפני:>
אני חוזר לפנייה מספר 223 – מעבר צה"ל לנגב

<אמיר רשף:>
180 מיליון. הסכום שאתם רואים, 72, מגיע ממקור חיצוני. החלק האחר הוא מהסטה פנימית בתוך תקציב המשרד.

<היו"ר משה גפני:>
לא הבנתי.

<אמיר רשף:>
180 מיליון עוברים. חלק הוא הסטה פנימית וחלק הוא הסטה של ה-72 מיליון שזה השינוי שהוועדה רואה.

<אורי אריאל:>
יש לכם חוזה על לוח הזמנים?

<אמיר רשף:>
כן, יש החלטת ממשלה ויש סיכומים תקציביים. אני מניח שדנו בהם בוועדה המשותפת ולא כאן לגבי כל הפרויקטים של צה"ל.

<היו"ר משה גפני:>
אנחנו מצביעים.
הצבעה
בעד אישור פנייה מספר 223 – פה אחד

הפנייה אושרה

<היו"ר משה גפני:>
אתה לא רוצה שאני אאשר את הפנייה היום?

<אורי אריאל:>
הרביזיה על משרד ראש הממשלה? לא. 

<היו"ר משה גפני:>
אני לא אביא את זה. אני לא יכול לריב אתו.  אורי אריאל הוא בחור טוב.

פניות מספר 402 ו-403 -

<דורון סמש:>
הפנייה התקציבית נועדה לתקצוב סך של שני מיליון שקלים לצורך רכישת שירותי ייעוץ בתחום התחרותיות והרגולציה בענף הרכב.
<אורי אריאל:>
מה אתם קוראים עכשיו?

<היו"ר משה גפני:>
חזרנו לפניות שהיו קודם כשלא היה הרפרנט, רגולציה בענף הרכב. התחרותיות.

<דורון סמש:>
כן. הפנייה התקציבית נועדה לתקצוב סך של שני מיליון שקלים לצורך רכישת שירותי ייעוץ בתחום התחרותיות והרגולציה בענף הרכב.

<היו"ר משה גפני:>
אנחנו מצביעים.
הצבעה
בעד אישור פניות מספר 402 ו-403 – פה אחד

הפניות אושרו

<היו"ר משה גפני:>
תודה.

<הישיבה ננעלה בשעה 14:30.>
